OZNÁMENIE KOMISIE

Usmernenie k forme a obsahu žiadostí o zaradenie lieku medzi lieky na ojedinelé ochorenia a k prenosu zaradenia z jedného sponzora na druhého

(2022/C 440/02)

ÚVOD

Týmto usmernením sa poskytuje doplňujúce odporúčanie týkajúce sa informácií, ktoré sponzori musia poskytnúť, keď žiadajú o zaradenie lieku medzi lieky na ojedinelé ochorenia. Týka sa formátu aj obsahu žiadosti a malo by sa dodržiavať, pokiaľ neexistujú oprávnené dôvody na odchýlenie sa od neho.

Usmernenie by sa malo vykladať v spojení s existujúcimi informáciami a usmernením k formátu žiadostí, ktoré sú k dispozícii na webovom sídle Európskej agentúry pre lieky (EMA) (1). V online usmernení agentúry EMA sa podrobne vysvetľujú kroky, ktoré sa musia vykonať pred predložením online žiadosti cez platformu IRIS agentúry EMA (2).

Každá žiadosť o zaradenie lieku medzi lieky na ojedinelé ochorenia musí byť predložená agentúre EMA a musí obsahovať informácie stanovené v tomto usmernení.

V oddiele G tohto usmernenia sa uvádza odporúčanie týkajúce sa prevodu zaradenia lieku na ojedinelé ochorenia na iného sponzora a zmeny v názve a adrese sponzora.

V oddiele H sa uvádza odporúčanie týkajúce sa zmeny existujúceho zaradenia lieku na ojedinelé ochorenia.

PRÁVNY ZÁKLAD

V článku 5 nariadenia (ES) č. 141/2000 (3) o liekoch na ojedinelé ochorenia sa Komisii ukladá povinnosť, aby po porade s členskými štátmi, agentúrou EMA a zainteresovanými stranami vypracovala podrobné usmernenia o:

— požadovanom formáte a obsahu žiadostí o zaradenie liekov medzi lieky na ojedinelé ochorenia (článok 5 ods. 3) a

— forme a obsahu žiadostí o prevod zaradenia na iného sponzora (článok 5 ods. 11).

V článku 4 toho istého nariadenia sa uvádza, že jednou z úloh Výboru pre lieky na ojedinelé ochorenia (ďalej len „výbor COMP“) je pomáhať Komisii pri vypracovávaní podrobných usmernení. V nariadení Komisie (ES) č. 847/2000 z 27. apríla 2000 (4) sa stanovuje, ako sa majú vykonávať kritériá na zaradenie medzi lieky na ojedinelé ochorenia, a odkazuje sa na ďalšie usmernenie vypracované podľa článku 5 ods. 3 nariadenia (ES) č. 141/2000. V oznámení Komisie (2016/C 424/03) z 18. novembra 2016 (5) sa stanovuje výklad Komisie, pokiaľ ide o určité záležitosti týkajúce sa vykonávania ustanovení o zaraďovaní a výhradnom práve na trhu.

VYMEDZENIE POJMOV

Uplatňuje sa vymedzenie pojmov stanovené v smernici 2001/83/ES, v nariadení (ES) č. 141/2000 a v nariadení Komisie (ES) č. 847/2000.

Na účely tohto usmernenia sa uplatňuje toto dodatočné vymedzenie pojmov:

a) ochorenie: akákoľvek odchýlka od normálnej stavby alebo funkcie tela prejavujúca sa typickým súborom príznakov a symptómov (zvyčajne uznané samostatné ochorenie alebo syndróm);

b) ojedinelé ochorenie: ochorenie, ako sa vymedzuje v predchádzajúcom texte, ktoré spĺňa kritériá vymedzené v článku 3 nariadenia (ES) č. 141/2000. Takisto musí byť určené, či je liek, ktorý je predmetom žiadosti o zaradenie, určený na diagnostiku, prevenciu alebo liečbu daného ochorenia;

c) terapeutická indikácia: navrhovaná indikácia (navrhované indikácie) na budúcu registráciu na základe očakávaní sponzora v čase žiadosti o zaradenie lieku medzi lieky na ojedinelé ochorenia. Každá terapeutická indikácia musí patriť do rozsahu ochorenia zaradeného medzi ojedinelé ochorenia. Každá terapeutická indikácia povolená na základe registrácie alebo rozšírená terapeutická indikácia povolená neskôr bude závisieť od výsledku posúdenia údajov o kvalite, bezpečnosti a účinnosti predložených spolu so žiadosťou o registráciu. Môže sa odlišovať od indikácie navrhnutej v čase žiadosti o zaradenie lieku medzi lieky na ojedinelé ochorenia.

NAČASOVANIE ŽIADOSTÍ

Sponzor môže požiadať o zaradenie lieku medzi lieky na ojedinelé ochorenia v akomkoľvek štádiu vývoja lieku pred podaním žiadosti o registráciu. Ak však ten istý sponzor už podal žiadosť o registráciu rovnakého lieku v ktoromkoľvek členskom štáte EÚ (6) alebo centrálne cez agentúru EMA, daný liek s terapeutickou indikáciou navrhnutou v žiadosti o registráciu viac nemôže byť zaradený medzi lieky na ojedinelé ochorenia, a to ani v prípade, že registrácia ešte nebola udelená.

Sponzorom sa dôrazne odporúča, aby pred podaním žiadosti o zaradenie lieku medzi lieky na ojedinelé ochorenia požiadali o bezplatné stretnutie s agentúrou EMA, najmä ak ide o ich prvú žiadosť o takéto zaradenie.

S cieľom synchronizovať hodnotenie žiadostí o zaradenie lieku medzi lieky na ojedinelé ochorenia so stretnutiami výboru COMP boli stanovené lehoty na podávanie žiadostí, ktoré sú uverejnené na webovom sídle agentúry EMA.

Sponzor môže požiadať o zaradenie už schváleného lieku medzi lieky na ojedinelé ochorenia za predpokladu, že žiadosť sa týka iného ojedinelého ochorenia ako ochorenia uvedeného v schválenej terapeutickej indikácii. Ak bola lieku už udelená registrácia na iné ako ojedinelé ochorenie, držiteľ rozhodnutia o registrácii musí požiadať o samostatnú registráciu (s iným vymysleným názvom), ktorá sa bude vzťahovať len na dané ojedinelé ochorenie.

Požiadať o zaradenie rovnakého lieku určeného na diagnostiku, prevenciu alebo liečbu toho istého alebo iného ochorenia môže viac ako jeden sponzor. Každý sponzor musí vyplniť samostatnú žiadosť.

JAZYK

Celá žiadosť by mala byť v anglickom jazyku. Ak je to možné, malo by sa uviesť zhrnutie cudzojazyčných bibliografických odkazov v anglickom jazyku.

Pri podávaní žiadosti by sa mali uvádzať aj tieto informácie vo všetkých úradných jazykoch EÚ, ako aj v islandčine a nórčine:

— názov účinnej látky [medzinárodne nechránený názov (INN), ak je k dispozícii, alebo všeobecný názov],

— navrhované ojedinelé ochorenie.

INFORMÁCIE, KTORÉ SA MAJÚ POSKYTNÚŤ

Sponzor by mal žiadosť podpísať elektronicky s uvedením toho, že poskytnutá dokumentácia je úplná a presná. Vedecký dokument predkladaný so žiadosťou (časti A – E) by mal byť vo všeobecnosti relatívne krátky a hutný (maximálne 30 strán).

Ak sa žiada o zaradenie toho istého lieku na viac ako jedno ojedinelé ochorenie, pre každé ojedinelé ochorenie by sa mala predložiť samostatná žiadosť. Na tieto účely sa diagnostika, liečba a prevencia toho istého ochorenia považujú za samostatné ojedinelé ochorenia a mali by sa podať samostatné žiadosti o zaradenie.

Každá žiadosť o zaradenie musí obsahovať úplné bibliografické odkazy v súlade s právnymi požiadavkami a procedurálnym postupom uverejneným na webovom sídle agentúry EMA.

Potenciálni sponzori by si mali preštudovať procedurálny postup, ktorý je k dispozícii na verejnej webovej stránke agentúry EMA, a kontaktovať agentúru EMA, ak majú akékoľvek nezodpovedané otázky alebo potrebujú objasnenie.

INFORMÁCIE, KTORÉ SA MAJÚ UVÁDZAŤ V ŽIADOSTI

1. Názov účinnej látky (účinných látok)

Pred predložením žiadosti by mala byť každá účinná látka zaregistrovaná ako kontrolovaný pojem v príslušnej službe správy údajov o látkach agentúry EMA s použitím jej medzinárodne nechráneného názvu (INN) a prípadne s uvedením jej solí alebo hydrátov. Ak neexistuje žiaden INN, mal by sa použiť názov podľa Európskeho liekopisu, prípadne ak látka nie je uvedená v liekopise, použije sa bežný všeobecný názov. Ak všeobecný názov neexistuje, malo by sa uviesť presné vedecké označenie. V prípade látok, ktoré nemajú presné vedecké označenie, by sa mali uviesť údaje o tom, ako a z čoho sa pripravili, ktoré sa v prípade potreby doplnia všetkými príslušnými podrobnosťami. Ak je účinná látka biologického pôvodu, uvedú sa bunky alebo použitý systém vyjadrenia.

Ak je účinná látka rastlinného pôvodu, vyhlásenie o účinnej látke by malo byť v súlade s pokynmi pre kvalitu rastlinných liekov.

2. Navrhované ojedinelé ochorenie

Sponzor by mal predložiť podrobnosti o navrhovanom ojedinelom ochorení, pre ktoré sa požaduje zaradenie lieku, s uvedením, či je liek určený na diagnostiku, prevenciu alebo liečbu daného ochorenia. Pripomíname, že navrhované ojedinelé ochorenie môže zahŕňať širšiu populáciu, ako je navrhovaná terapeutická indikácia (pozri vymedzenie pojmov).

Ak sa požaduje zaradenie toho istého lieku na viac ako jedno ojedinelé ochorenie, pre každé ochorenie by sa mali predložiť samostatné žiadosti.

3. Vymyslený názov, sila, lieková forma a cesta podania

Ak je to možné, mali by sa uvádzať podrobnosti o navrhovanom vymyslenom názve, sile (kvantitatívne údaje o účinnej látke), liekovej forme a ceste podania lieku na ojedinelé ochorenia. V prípade liekov, ktoré sú v skorých štádiách vývoja, to nemusí byť možné.

4. Sponzor/kontaktná osoba

Meno alebo názov a sídlo sponzora musia byť pred podaním žiadosti uvedené ako kontrolovaný pojem v službe správy údajov o organizáciách agentúry EMA. Žiadatelia, ktorí patria do tej istej skupiny spoločností, sa považujú za jedného sponzora.

Sponzor musí byť usadený v EÚ a musí poskytnúť dokumentáciu, v ktorej sa uvádza jeho trvalá adresa v EÚ.

Zmluvná výskumná organizácia môže byť sponzorom lieku na ojedinelé ochorenia za predpokladu, že je usadená v EÚ, ako sa vyžaduje v nariadení (ES) č. 141/2000.

Sponzor musí uviesť osobu oprávnenú komunikovať v jeho mene s agentúrou EMA počas postupu zaraďovania lieku. Sponzor by mal uviesť kontaktné údaje (telefónne číslo v EÚ a e-mailovú adresu) na účely zodpovedania akýchkoľvek otázok pacientov, zdravotníckych pracovníkov alebo iných zainteresovaných strán po zaradení lieku. Na účely tejto komunikácie po zaradení lieku sa odporúča uvádzať skôr nepersonalizovanú/všeobecnú firemnú emailovú adresu ako adresu spojenú s konkrétnou osobou.

INFORMÁCIE, KTORÉ SA MAJÚ UVÁDZAŤ VO VEDECKEJ ČASTI ŽIADOSTI

V každej žiadosti musí byť uvedený zoznam skratiek. Mal by sa uvádzať prehľad príslušnej vedeckej literatúry, ktorý by mal byť podložený uverejnenými odkazmi a krížovo na ne odkazovať. Mali by sa poskytnúť tieto informácie:

A. Opis ochorenia

1. Podrobnosti o ojedinelom ochorení

Mal by sa uvádzať jasný opis choroby alebo ochorenia, na ktorej/ktorého diagnostiku, prevenciu alebo liečbu je liek určený. Tento opis by mal vychádzať z uverejnených odkazov. Mali by sa uviesť podrobnosti o príčinách a symptómoch.

Ojedinelé ochorenie môže zahŕňať širšiu populáciu ako populáciu vymedzenú v navrhovanej terapeutickej indikácii. Táto širšia populácia by mala byť základom pre odhad prevalencie ochorenia.

Počas procesu zaraďovania môže výbor COMP zmeniť opis ojedinelého ochorenia, ktorého sa žiadosť týka. Okrem toho zaradením ojedinelého ochorenia nie je dotknutá konečná terapeutická indikácia, resp. indikácie, ktoré sa dohodnú v podmienkach rozhodnutia o registrácii.

2. Lekárska hodnovernosť

V tomto oddiele, ktorý sa má vypĺňať pri všetkých žiadostiach, by sa malo uvádzať podrobné odôvodnenie použitia daného lieku na navrhované ojedinelé ochorenie. To by malo zahŕňať opis lieku a pojednanie o mechanizme jeho účinku, ak je známy. Na podporu odôvodnenia vývoja lieku na navrhované ochorenie sa vo všeobecnosti požadujú neklinické alebo predbežné klinické údaje. Pokiaľ to je možné, je dôležité uviesť diskusiu o výsledkoch neklinických štúdií týkajúcich sa konkrétneho lieku v modeloch konkrétneho ochorenia uvedeného v žiadosti a/alebo diskusiu o predbežných klinických údajoch u pacientov postihnutých daných ochorením. Žiadosť by mala obsahovať správy sponzora o štúdiách, ak sú k dispozícii, na podporu používania daného lieku pri ochorení, ktorého sa žiadosť týka. Cieľ, metodika a výsledky všetkých relevantných štúdií atď. by sa mali predložiť v čase predloženia žiadosti.

Ak sa navrhované ojedinelé ochorenie vzťahuje na podskupinu konkrétneho ochorenia, v tomto oddiele by sa malo uviesť odôvodnenie, prečo je lekársky hodnoverné obmedziť používanie daného lieku na danú podskupinu. Mali by sa opísať aj metódy alebo kritériá použité na vymedzenie tejto podskupiny populácie.

Pri rozhodovaní, ako vymedziť ochorenie, by sa mali zvážiť nasledujúce body. Tieto body sa týkajú najmä toho, čo znamená validné ochorenie, čo by sa považovalo za podskupiny, ktoré nie sú validné v rámci ochorenia a ako tieto prvky súvisia s existujúcimi spôsobmi liečby, významným úžitkom nových spôsobov liečby a navrhovanou terapeutickou indikáciou.

Všeobecné požiadavky

Uznané samostatné ochorenia by sa vo všeobecnosti považovali za validné ochorenia. Takéto ochorenia sa vo všeobecnosti vymedzujú v zmysle ich konkrétnych charakteristík, napr. patofyziologických, histopatologických vlastností, vlastností týkajúcich sa genetického podtypu/genómových a klinických vlastností. Len samotná existencia podskupiny pacientov, u ktorých by sa očakávalo, že budú mať úžitok z lieku (ako sa vymedzuje v navrhovanej terapeutickej indikácii) by vo všeobecnosti nebola prijateľným vymedzujúcim kritériom samostatného ochorenia.

Vlastnosti vymedzujúce samostatné ochorenie by mali na základe patogenézy ochorenia a farmakodynamických dôkazov a predpokladov určovať skupinu pacientov, u ktorých je vývoj lieku možný. Odlišné úrovne závažnosti alebo štádií choroby by sa vo všeobecnosti nepovažovali za samostatné ochorenia. Na účely splnenia kritérií na zaradenie by sa malo brať do úvahy širšie ochorenie.

Osobitné faktory

a) Vzhľadom na uvedené všeobecné požiadavky by na preukázanie lekárskej hodnovernosti ktorejkoľvek z navrhovaných podskupín a odôvodnenie vylúčenia väčšej populácie bolo potrebné predložiť presvedčujúce argumenty. Podskupina ochorenia, ktoré, ak sa posudzuje ako celok, má prevalenciu viac ako 5 na 10 000 osôb, by sa výnimočne mohla považovať za validné ochorenie, ak pacienti v danej podskupine vykazujú odlišné a jedinečné hodnotiteľné vlastnosti, ktoré hodnoverne súvisia s ochorením, a ak sú tieto vlastnosti nevyhnutné na to, aby mohol byť liek účinný. Predovšetkým by genetický podtyp/profil a/alebo patofyziologické vlastnosti spojené s touto podskupinou mali tak úzko súvisieť s diagnostickým a/alebo preventívnym a/alebo liečebným účinkom lieku, že by sa liek bez týchto vlastností stal vo zvyšnej časti populácie, ktorá trpí na toto ochorenie, neúčinným.

b) Pacienti môžu trpieť viac ako jedným ochorením. Vo všeobecnosti sa koexistencia dvoch (alebo viacerých) súbežných ochorení nepovažuje za validné ochorenie. Dala by sa však akceptovať, ak by to viedlo k určitej novej a hodnotiteľnej vlastnosti, ktorá je nevyhnutná pre farmakologický účinok a zdravotné výsledky.

c) Vo výnimočných prípadoch by sa konkrétny spôsob liečby mohol považovať za vymedzujúci samostatné ochorenie. Mohlo by sa to uplatňovať na lieky potrebné pri lekárskych postupoch bez ohľadu na konkrétne základné ochorenie.

3. Odôvodnenie život ohrozujúcej alebo chronicky invalidizujúcej povahy ochorenia

a) V prípade žiadostí predložených podľa článku 3 ods. 1 písm. a) prvého odseku nariadenia (ES) č. 141/2000 by sa malo poskytovať vyhlásenie vysvetľujúce život ohrozujúcu alebo chronicky invalidizujúcu povahu ochorenia podložené vedeckými alebo lekárskymi odkazmi.

b) V prípade žiadostí predložených podľa článku 3 ods. 1 písm. a) druhého odseku nariadenia (ES) č. 141/2000 by sa malo poskytovať vyhlásenie preukazujúce ohrozujúcu alebo závažne invalidizujúcu, alebo závažnú a chronickú povahu ochorenia podložené vedeckými a lekárskymi odkazmi.

B. Prevalencia ochorenia (7)

Ak sa žiada o zaradenie podľa článku 3 ods. 1 písm. a) prvého odseku nariadenia (ES) č. 141/2000, informácie o prevalencii ochorenia alebo choroby v EÚ by sa mali uvádzať v súlade s požiadavkami stanovenými v nariadení Komisie (ES) č. 847/2000. V žiadosti sa musí uvádzať prevalencia ochorenia (počet ľudí postihnutých ochorením v stanovenom časovom okamihu v danej populácii postihnutej daným ochorením v EÚ (8) v čase podania žiadosti o zaradenie), ktorá by mala byť vypočítaná pre ochorenie, ktorého sa žiadosť o zaradenie týka. Metodika výpočtu by mala byť jasne opísaná.

Pred vyplnením tohto oddielu žiadosti sa sponzorom odporúča, aby si prečítali usmerňujúci dokument výboru COMP s názvom Points to consider on the estimation and reporting on the prevalence of a condition for the purpose of orphan designation (Body na zváženie pri odhade a vykazovaní prevalencie ochorenia na účely zaradenia lieku medzi lieky na ojedinelé ochorenia) (9).

1. Prevalencia ojedinelej choroby alebo ochorenia v EÚ

1.1. Referenčné informácie

Informácie by mali zahŕňať komplexný prehľad smerodajných odkazov (vrátane zdrojov, ako sú epidemiologické a lekárske recenzované články, databázy a registre), ktoré preukazujú, že choroba alebo ochorenie, pre ktoré by sa liek podával, postihuje v čase podania žiadosti nie viac ako päť z 10 000 osôb v EÚ. Tieto informácie by mali, pokiaľ je to možné, preukazovať prevalenciu ochorenia v EÚ (v čo najväčšom počte členských štátov) a mali by zahŕňať záver o odhadovanej prevalencii na 10 000 osôb v EÚ v čase podania žiadosti o zaradenie.

V prípade liekov určených na diagnostiku alebo prevenciu ochorenia by mal byť výpočet prevalencie založený na populácii, ktorej sa pravdepodobne bude tento liek podávať na ročnej báze.

Sponzor by mal jasne vysvetliť, ako bol vypočítaný odhad prevalencie s uvedením spôsobov a výsledkov identifikovania zdrojových údajov/informácií (recenzované články, databázy alebo registre), ako aj výpočtu prevalencie (pozri Body na zváženie pri odhade a vykazovaní prevalencie ochorenia na účely zaradenia lieku medzi lieky na ojedinelé ochorenia) (10).

Odkazy na lekársku a epidemiologickú literatúru, databázy, registre a iné zdroje informácií použité pri odhade prevalencie by mali byť zhrnuté v tabuľke s uvedením najrelevantnejších informácií a výsledkov každej štúdie, ako sú vlastnosti a veľkosť populácie štúdie, definícia prípadu ochorenia atď. Ak odkazy vychádzajúce z aktuálnych odkazov založených na dôkazoch nie sú k dispozícii, sponzor by mal uviesť jasné odôvodnenie predpokladu, že choroba alebo ochorenie bude v čase podania žiadosti spĺňať kritériá prevalencie ojedinelého ochorenia. Na tento účel by mal sponzor predstaviť a opísať časové trendy z hľadiska incidencie alebo predĺženia trvania ochorenia v dôsledku zlepšenia výsledkov liečby.

1.2. Informácie z databáz o zriedkavých chorobách

Mali by sa uvádzať informácie z relevantných zdrojov údajov vrátane databáz a registrov v EÚ, ak sú k dispozícii. Ak existujúca databáza odkazuje na prevalenciu choroby alebo ochorenia v jednom členskom štáte, malo by sa uviesť vysvetlenie, prečo je hodnoverné extrapolovať tieto údaje na ostatné členské štáty, pričom sa zohľadnia možné etnické a kultúrne rozdiely.

Ak sú v prípade neexistencie epidemiologických údajov alebo databáz a registrov k dispozícii v EÚ len správy o prípadoch, môže sa odkazovať na epidemiologické údaje a databázy dostupné v krajinách mimo EÚ za predpokladu, že sa uvedie vysvetlenie, pokiaľ ide o extrapoláciu na populáciu EÚ.

2. Prevalencia a incidencia ochorenia v EÚ

Ak sa žiada o zaradenie podľa článku 3 ods. 1 písm. a) druhého odseku, sponzor by mal na informačné účely uviesť údaje o prevalencii a incidencii ochorenia v EÚ v čase podania žiadosti o zaradenie.

C. Potenciálna návratnosť investícií

V prípade žiadostí vychádzajúcich z článku 3 ods. 1 písm. a) druhého odseku nariadenia (ES) č. 141/2000, t. j. ak je nepravdepodobné, že bez stimulov by uvedenie lieku na trh v EÚ zaručilo dostatočnú návratnosť nevyhnutných investícií, by mali byť poskytnuté informácie v súlade s článkom 2 ods. 2 nariadenia Komisie (ES) č. 847/2000.

Náklady a príjmy by mali byť podrobne opísané v ďalej uvedených podpoložkách.

1. Granty a daňové stimuly – granty, daňové stimuly alebo iné formy náhrad nákladov prijaté v EÚ alebo v krajinách mimo EÚ.

2. Minulé a budúce náklady na vývoj – podrobnosti o nákladoch už vynaložených pri vývoji lieku a vyhlásenie a vysvetlenie všetkých nákladov na vývoj, ktoré sponzor predpokladá po predložení žiadosti. Podrobnosti o minulých nákladoch by mali okrem iného zahŕňať: predklinické štúdie, klinické štúdie, štúdie o vývoji, štúdie o stabilite, rešerše, stretnutia s regulačnými orgánmi, náklady na dodanie lieku a prípravu žiadosti. Poskytnuté informácie by mali zahŕňať počet štúdií alebo skúšaní realizovaných v jednotlivých prípadoch, trvanie a načasovanie každej štúdie alebo činnosti, počet pacientov alebo zvierat zapojených do každej štúdie alebo činnosti a počet potrebných hodín práce. Ak je liek už registrovaný pre niektorú indikáciu alebo sa posudzuje pre jednu alebo viacero ďalších indikácií, prehľad nákladov by mal poskytovať jasné odôvodnenie a vysvetlenie spôsobu použitého na rozdelenie nákladov na vývoj medzi rôzne indikácie.

3. Náklady na výrobu a uvedenie na trh – prehľad a vysvetlenie všetkých nákladov na výrobu a uvedenie na trh, ktoré mal sponzor v minulosti a ktoré predpokladá počas prvých 10 rokov po registrácii.

4. Predpokladané príjmy – odhad a vysvetlenie predpokladaných príjmov z predaja lieku v EÚ počas prvých 10 rokov po registrácii.

5. Osvedčenie registrovaným účtovníkom – podpísané vyhlásenie v tom zmysle, že všetky náklady a príjmy boli vypočítané v súlade so všeobecne uznávanými účtovnými postupmi a osvedčené účtovníkom registrovaným v EÚ.

D. Iné metódy diagnostiky, prevencie alebo liečby ochorenia

Podľa článku 3 ods. 1 písm. b) nariadenia (ES) č. 141/2000 a článku 2 ods. 3 nariadenia Komisie (ES) č. 847/2000 je zodpovednosťou sponzora preukázať, že neexistuje žiadny uspokojivý spôsob diagnostiky, prevencie alebo liečby daného ochorenia alebo, pokiaľ takýto spôsob už existuje, že liek prinesie významný úžitok tým, ktorí trpia týmto ochorením.

Oddiel D.1 (Podrobnosti o existujúcich metódach diagnostiky, prevencie alebo liečby) sa musí vyplniť pri všetkých žiadostiach. Oddiel D.2 (Odôvodnenie, prečo metódy nie sú považované za uspokojivé) a oddiel D.3 (Odôvodnenie významného úžitku) sa vzájomne vylučujú a mal by sa vyplniť len jeden z nich.

1. Podrobnosti o existujúcich metódach diagnostiky, prevencie alebo liečby

V článku 2 ods. 3 písm. a) nariadenia Komisie (ES) č. 847/2000 sa uvádza, že ak existuje liek na diagnostiku, prevenciu alebo liečbu ojedinelého ochorenia, malo by sa poskytnúť odôvodnenie, prečo existujúce metódy nie sú považované za uspokojivé alebo prečo daný nový liek prináša významný úžitok tým, ktorí trpia týmto ochorením.

V tejto časti žiadosti by mal sponzor uviesť prehľad o dostupných metódach diagnostiky, prevencie alebo liečby v EÚ s odkazom na vedeckú a zdravotnícku literatúru alebo iné relevantné informácie.

Ak žiadne iné metódy v súčasnosti neexistujú, treba to uviesť.

Bežne používané metódy diagnostiky, prevencie alebo liečby (napr. operácia, rádioterapia alebo zdravotnícke pomôcky) bez registrácie možno považovať za uspokojivé, ak medzi klinickými lekármi v konkrétnom odvetví existuje zhoda, pokiaľ ide o hodnotu takejto liečby, alebo ak existujú vedecké dôkazy o hodnote takýchto metód. Posúdenie, či konkrétny spôsob možno považovať za uspokojivý, by malo zohľadňovať skúsenosti s daným spôsobom, zdokumentované výsledky a ďalšie faktory vrátane toho, či je daný spôsob invazívny alebo si vyžaduje hospitalizáciu.

V prípade potreby by mal prehľad zahŕňať:

— zdravotnícke pomôcky (vrátane aktívnych implantovateľných zdravotníckych pomôcok) na trhu EÚ v súlade s príslušným právnym rámcom (11),

— magistraliter alebo liekopisné lieky, ak sú dobre známe a bezpečné a patria k všeobecnej praxi v EÚ (12),

— ak je to možné, ďalšie prístupy k diagnostike, prevencii alebo liečbe danej choroby alebo ochorenia, ako sú výživové alebo fyzikálne prostriedky bežne používané v EÚ.

Prehľad by mal obsahovať odkazy na vedeckú a zdravotnícku literatúru alebo akékoľvek iné relevantné informácie, napr. klinické usmernenia európskych lekárskych spoločností, ak sú k dispozícii.

V prípade registrovaných liekov by mal prehľad zahŕňať lieky registrované na vnútroštátnej úrovni aspoň v jednom členskom štáte (decentralizovaný postup alebo postup vzájomného uznávania) alebo Európskou komisiou (centralizovaný postup) pre ochorenie ako také, pre širšie ochorenie, ktoré zahŕňa ochorenie, na ktoré sa vzťahuje žiadosť, alebo pre ten istý súbor symptómov. Mala by sa uviesť tabuľka s prehľadom všetkých príslušných registrovaných liekov vrátane:

— vymysleného názvu,

— členských štátov, v ktorých sú registrované,

— držiteľa rozhodnutia o registrácii, ako aj

— registrovanej indikácie.

V prípade zdravotníckych pomôcok by sa mal uvádzať názov a schválené použitie.

2. Odôvodnenie, prečo metódy nie sú považované za uspokojivé

Sponzor by mal poskytnúť odôvodnenie, prečo metódy uvedené v prehľade nie sú považované za uspokojivé. To môže vychádzať z klinických informácií alebo vedeckej literatúry.

V prípade, že lieky už boli registrované na navrhované ojedinelé ochorenie, považovalo by sa to za „uspokojivé metódy“ a sponzor by bol povinný uviesť argumenty v prospech „významného úžitku“. Ak existujú dôkazy, že magistraliter alebo liekopisné lieky sú dobre známe a bezpečné a patria k všeobecnej praxi v EÚ, očakáva sa, že v tomto oddiele sa bude sponzor zaoberať týmito metódami a vysvetlí, prečo sa nepovažujú za „uspokojivé metódy“. Ak je tento oddiel vyplnený, oddiel D3 (Odôvodnenie významného úžitku) vypĺňať netreba.

3. Odôvodnenie významného úžitku

Ak metódy diagnostiky, prevencie alebo liečby daného ochorenia už existujú, sponzor by mal poskytnúť odôvodnenie predpokladu, že liek, pre ktorý sa žiada zaradenie, prinesie významný úžitok tým, ktorí trpia týmto ochorením. Toto odôvodnenie by malo odkazovať na vhodnú vedeckú literatúru alebo výsledky konečných a predbežných porovnávacích štúdií. Ak je tento oddiel vyplnený, oddiel D2 (Odôvodnenie, prečo metódy nie sú považované za uspokojivé) vypĺňať netreba.

V čase zaradenia by predpoklad významného úžitku mohol vychádzať z neklinických alebo predbežných klinických údajov v osobitnom kontexte ochorenia. Predpoklady významného úžitku by mali byť hodnoverné a, ak je to možné, vychádzať zo spoľahlivých farmakologických zásad. Ako podporný dôkaz by sa mali uvádzať neklinické údaje a predbežné klinické údaje. Preukázanie väčšej účinnosti a/alebo vylepšeného bezpečnostného profilu (t. j. klinicky podstatný prospech) možno vo všeobecnosti považovať za podporenie predpokladu významného úžitku. Ak sa významný úžitok argumentuje závažným príspevkom k starostlivosti o pacienta v dôsledku výrazne zlepšeného dodržiavania liečby z dôvodu zmeny v liekovej forme, tento argument by mal byť doplnený diskusiou o závažných a zdokumentovaných problémoch so súčasnou formou a údajmi, ktoré preukazujú, že navrhovaným liekom sa môžu tieto problémy prekonať. Výbor COMP vo všetkých prípadoch určí, či tieto predpoklady sú alebo nie sú hodnoverné a podporené v žiadosti vhodnými dôkazmi.

Keďže mnohí sponzori budú žiadať o zaradenie lieku medzi lieky na ojedinelé ochorenia v skorom štádiu vývoja, keď porovnávacie údaje často nie sú k dispozícii, mal by sa poskytnúť kritický prehľad porovnávajúci uspokojivé metódy spolu s vysvetlením, prečo možno predpokladať významný úžitok. V tomto prehľade by sa mali zohľadniť obmedzenia a riziká dostupných metód a mal by sa zamerať na očakávaný úžitok navrhovaného lieku.

Všetky zaradenia liekov medzi lieky na ojedinelé ochorenia sa opätovne posudzujú, aby sa zabezpečilo zachovanie kritérií pred udelením registrácie v čase prijatia stanoviska Výborom agentúry EMA pre lieky na humánne použitie. V tomto štádiu sa od sponzorov liekov zaradených medzi lieky na ojedinelé ochorenia vyžaduje, aby preukázali významný úžitok v porovnaní so súčasnými uspokojivými metódami, aby si liek zachoval postavenie lieku na ojedinelé ochorenia. Na tento účel výbor COMP požaduje vyššiu úroveň údajov/dôkazov na zachovanie postavenia lieku na ojedinelé ochorenie než v prípade pôvodného zaradenia.

Na zaručenie vhodného klinického vývoja lieku na ojedinelé ochorenia sa dôrazne odporúča pomoc pri príprave protokolu. Pomoc pri príprave protokolu by mala zahŕňať aj usmernenie na preukázanie významného úžitku v porovnaní s uspokojivými metódami diagnostiky, prevencie alebo liečby.

Ďalšie informácie a príklady sú uvedené v oznámení Komisie (2016/C 424/03).

E. Opis štádia vývoja

1. Zhrnutie vývoja lieku

Žiadateľ by mal stručne opísať súčasný stav vývoja lieku na ojedinelé ochorenia v rámci EÚ, napr. predbežný výskum, stručné podrobnosti o farmaceutickom vývoji, predklinické skúšanie v tabuľkovom formáte, klinické skúšanie, konečná príprava súboru pre registráciu. Mali by sa uviesť podrobnosti plánov navrhovaného vývoja v prípade daného ojedinelého ochorenia. Mali by byť poskytnuté informácie o akomkoľvek navrhovanom vývoji v prípade iných indikácií. Tieto informácie by mali byť poskytnuté v podobe zhrnutia vo forme „informácií pre skúšajúceho“. Úplné správy o realizovaných neklinických a klinických štúdiách nie je potrebné poskytnúť, pokiaľ sa to nepožaduje.

V tomto oddiele by mali byť uvedené aj informácie o tom, či má sponzor v úmysle požiadať agentúru EMA o pomoc pri príprave protokolu. Mali by sa uviesť predpokladané dátumy požiadania o pomoc pri príprave protokolu a predloženia žiadosti o registráciu, ak sú známe.

2. Podrobnosti o súčasnom postavení z regulačného hľadiska a registračnej histórii v EÚ a v krajinách mimo EÚ

Malo by sa poskytnúť zhrnutie štatútu regulácie a histórie registrácie lieku vo svete. To by malo zahŕňať napríklad klinické skúšky a stav žiadosti o registráciu, podrobnosti o indikáciách, pre ktoré je liek schválený v krajinách mimo EÚ, predchádzajúce žiadosti o registráciu a všetky nepriaznivé regulačné opatrenia prijaté proti danému lieku v akejkoľvek krajine.

V tomto oddiele by sa mali uvádzať aj podrobnosti o tom, či bola v prípade daného lieku podaná žiadosť o udelenie štatútu lieku na ojedinelé ochorenia alebo či mu bol takýto štatút udelený v iných krajinách. Ak liek získal štatút lieku na ojedinelé ochorenia kdekoľvek inde, je vhodné pripojiť k žiadosti kópiu rozhodnutia o zaradení lieku medzi lieky na ojedinelé ochorenia.

F. Bibliografia

Spolu so žiadosťou by mali byť predložené všetky uverejnené odkazy. Ak boli informácie stiahnuté alebo extrahované z nejakého webového sídla, mal by sa uviesť dátum prístupu na toto webové sídlo.

Preferovaným formátom uvádzania krížových odkazov na uverejnenú literatúru v žiadosti je uvádzanie hlavného autora a roku, napr. (Smith a kol., 2002).

G. Prevod zaradenia lieku na ojedinelé ochorenia na iného sponzora a zmena v názve alebo adrese sponzora

1. Prevod zaradenia medzi lieky na ojedinelé ochorenia na iného sponzora

Zaradenie lieku medzi lieky na ojedinelé ochorenia možno previesť na iného sponzora podľa článku 5 ods. 11 nariadenia (ES) č. 141/2000.

V čase predloženia žiadosti o registráciu musia byť žiadateľ o registráciu a sponzor lieku na ojedinelé ochorenia tí istí, aby bolo možné využiť stimul na poplatky súvisiace s liekom na ojedinelé ochorenia. Na tento účel môže sponzor, ak je to potrebné, požadovať prevod pred predložením žiadosti o registráciu. Žiadateľ aj sponzor musia byť usadení v EÚ.

Pri predložení žiadosti o prevod by mal súčasný sponzor postupovať podľa procedurálneho postupu uvedeného na webovom sídle agentúry EMA. Agentúra EMA nebude môcť vydať stanovisko k prevodu, ak je žiadosť neúplná alebo nesprávne vyplnená.

Agentúra EMA zašle svoje stanovisko súčasnému sponzorovi a Komisii do 30 dní od predloženia žiadosti.

Ak Komisia s prevodom súhlasí, zmení rozhodnutie o zaradení lieku medzi lieky na ojedinelé ochorenia. Prevod je platný od dátumu, keď Komisia oznámi zmenu rozhodnutia. Komisia uverejní rozhodnutie aj v registri Spoločenstva pre lieky na ojedinelé ochorenia (13).

2. Zmena mena/názvu alebo adresy sponzora

Na zmenu mena/názvu alebo adresy existujúceho sponzora nie je potrebný nový právny akt za predpokladu, že sponzorom zostane tá istá fyzická alebo právnická osoba.

Sponzor by mal predložiť žiadosť v súlade s procedurálnym postupom uvedeným na webovom sídle agentúry EMA. Sponzor najmä musí najprv zmeniť príslušné údaje v zozname kontrolovaných pojmov v službe správy údajov o organizáciách agentúry EMA.

Tieto informácie vedie agentúra EMA a Európska komisia. Zmeny mena/názvu sa zapisujú do registra Spoločenstva pre lieky na ojedinelé ochorenia.

H. Zmena existujúceho zaradenia

Vo výnimočných prípadoch môže byť zaradené ochorenie zmenené v súlade s oznámením Komisie (2016/C 424/03). Počas vývoja lieku sa môže meniť klasifikácia choroby a môže byť potrebné zmeniť zaradené ochorenie, aby lepšie zohľadňovalo indikáciu, ktorú má sponzor v úmysle požadovať v čase registrácie. Postup zmeny sa používa len v prípade zmien klasifikácie choroby. Nemožno ho použiť na rozšírenie alebo zúženie ojedinelého ochorenia na žiadosť sponzora. Na tento účel by mal sponzor predložiť revidovanú žiadosť o zaradenie lieku medzi lieky na ojedinelé ochorenia skôr, ako požiada o registráciu. Sponzor by mal náležite aktualizovať všetky príslušné oddiely, napr. prevalenciu. Sponzor by mal uviesť odkaz na existujúce zaradenie podľa oddielu I.1.3.

Tento postup nemožno použiť pri žiadnych iných zmenách (napr. nová soľ alebo nový INN), ktoré neovplyvňujú ochorenie. Na tento účel musí byť predložená nová žiadosť.

Žiadosť o zmenu existujúceho zaradeného ochorenia je predmetom rovnakého procesu posúdenia ako nové zaradenie. Žiadateľ bude musieť preukázať, že všetky kritériá pre zaradenie sú naďalej splnené. Ak výbor COMP súhlasí so žiadosťou o zmenu, Komisia vydá nové rozhodnutie a pôvodné rozhodnutie sa automaticky zruší.

(1) https://www.ema.europa.eu/en

(2) https://iris.ema.europa.eu/

(3) Ú. v. ES L 18, 22.1.2000, s. 1.

(4) Ú. v. ES L 103, 28.4.2000, s. 5.

(5) Ú. v. EÚ C 424, 16.11.2016, s. 3.

(6) Ak sa odkazuje na EÚ, má sa to chápať ako odkaz zahŕňajúci členské štáty EÚ a Island, Lichtenštajnsko a Nórsko.

(7) Pojem „ochorenie“ je použitý v nariadení.

(8) Na účely zaradenia lieku medzi lieky na ojedinelé ochorenia by sa mal vypočítať počet ľudí postihnutých ochorením v EÚ na základe populácie členských štátov EÚ a Islandu, Lichtenštajnska a Nórska.

(9) Body na zváženie pri odhade a vykazovaní prevalencie ochorenia na účely zaradenia lieku medzi lieky na ojedinelé ochorenia. 20. júna 2019 EMA/COMP/436/01 Rev. 1.

(10) Pozri poznámku pod čiarou č. 7.

(11) Nariadenie Európskeho parlamentu a Rady (EÚ) 2017/745 z 5. apríla 2017 o zdravotníckych pomôckach, zmene smernice 2001/83/ES, nariadenia (ES) č. 178/2002 a nariadenia (ES) č. 1223/2009 a o zrušení smerníc Rady 90/385/EHS a 93/42/EHS (Ú. v. EÚ L 117, 5.5.2017, s. 1).

(12) Pozri oznámenie Komisie (2016/C 424/03) z 18. novembra 2016.

(13) https://ec.europa.eu/health/documents/community-register/html/index_en.htm